Amy Betania pono wokyry Lasarus jeꞌtun pe kynakon.
Moro Betania ro moꞌkaron asepityjan Maria,
Marta emandoꞌkon me kynakon.
Moꞌko Maria ꞌwa ro moro mere tatynen karapa ke moꞌko Jopoto kyrykyrymaꞌpo wyino moro ipupuru tyꞌkoka kynakon moro tunsety ke.
Moꞌko piry ro,
Lasarus,
jeꞌtun pe kynakon.
Moꞌkaron asepityjan ꞌwa ro ero oka aropoꞌpo moꞌko Jesus ꞌwa:
“Jopoto,
moꞌko anipynary ajaꞌsakary jeꞌtun pe man.”
Moro etaꞌpo mero tyꞌwa,
Jesus wykaꞌpo:
“Iromoꞌtoꞌme kapyn moro jeꞌtunano man,
Tamusi ety awongatoꞌme te,
moꞌko Tamusi ymuru ety awongatoꞌme enapa.”
Jesus ꞌwa ꞌkuru moꞌko Marta,
moꞌko ipity,
moꞌko Lasarus enapa typyne kynatokon.
Moro jeꞌtun pe Lasarus wairy ekary etaꞌpo mero tyꞌwa,
oko kurita noro Jesus weꞌiꞌpo moro ipo tywaitopo po.
Irombo mero ikaꞌpo moꞌkaron tynemeparykon ꞌwa:
“Judea ꞌwa rapa kaꞌmakon.”
Moꞌkaron inemeparykon wykaꞌsan Iꞌwa:
“Amepanen,
topu ke awory ꞌse moꞌkaron Simosu wairy seꞌme,
moro ꞌwa rapa awytory ꞌse man?”
Jesus wykaꞌpo ejuꞌtoꞌkoꞌme:
“Ainapatoro ituꞌponaka oko juru kapyn taweije nan oꞌwin kurita?
Kurita amy wytopotyry jako,
oty pona oꞌwoꞌpa man,
ero nono aweiry enery ke tyꞌwa.
Koko amy wytopotyry jako te,
oty pona kynoꞌwojan,
aweiꞌpa tywairy ke.”
Moro wara ikaꞌpo.
Irombo mero ikaꞌpo noro iꞌwaine:
“Moꞌko kaꞌsakarykon Lasarus tywoꞌnyꞌse man.
Awu te embaka wyꞌsa.”
Moꞌkaron inemeparykon wykaꞌsan Iꞌwa:
“Jopoto,
tywoꞌnyꞌse taꞌta,
iruꞌpa rapa kynaitan.”
Irombyꞌpo ꞌwa Jesus wykaꞌpo moro kynakon.
Moꞌkaron inemeparykon te moro Lasarus woꞌnykyꞌpo ekanoꞌsatokon tywotareꞌmatoꞌme.
Irombo mero oty weꞌiꞌpo wara ro Jesus ꞌwa oty ekarityꞌpo iꞌwaine.
Ikaꞌpo:
“Lasarus tyromoꞌse man.
Uwa ekosa yweꞌiꞌpo poko tawaꞌpore wa ajupuꞌsan me.
Iwara ro Tamusi amyikary taro ꞌne kaꞌtu rapa maitaꞌton.
Kaꞌmakon te iꞌwa.”
Moꞌko Tomas,
moꞌko Didymus me kynejatojaton inoro wykaꞌpo moꞌkaron taꞌsakarykon Jesus nemeparykon ꞌwa:
“Imaro kaꞌmakon,
imaro ro kyromoꞌtoꞌse me.”
Tytundaꞌpo mero,
okupaꞌen kurita terapa moꞌko Lasarus unemyꞌpo wairy ukutyꞌpo Jesus ꞌwa.
Moro Betania tyse waty Jerusalem wyino kynakon,
atoneꞌpu stadion itysenory wairy taro.
Pyime Simosu Marta ꞌwa,
Maria ꞌwa enapa tywoꞌse kynatokon,
ituruꞌsan andyꞌmotoꞌme moꞌko ipiryjan paꞌpo po.
Moꞌko Jesus wopyry etaꞌpo mero tyꞌwa,
moꞌko Marta wytoꞌpo epoje.
Maria weꞌiꞌpo te auto po.
Irombo Marta wykaꞌpo Jesus ꞌwa:
“Jopoto,
ero po aweꞌiꞌpoto,
ypiry irombyꞌpa nairy.
Iseꞌme Tamusi ꞌwa paꞌporo awoturupotopo yry man sukuꞌsa.”
Jesus wykaꞌpo iꞌwa:
“Kynawondan moꞌko apiry.”
Marta wykaꞌpo Iꞌwa:
“Moro irombo ro kurita awono jako ꞌkuru awomyry man sukuꞌsa.”
Jesus wykaꞌpo iꞌwa:
“Awu moro awono undy me,
moro amano undy me enapa wa.
Moꞌko yjamyikanen nuro kynaitan,
tyrombyꞌpoto ro rypo.
Paꞌporo moꞌko nurono yjamyikanen irombyꞌpa roten kynaitan.
Moro mamyikanon?”
Moꞌko woryi wykaꞌpo Iꞌwa:
“Aꞌa,
Jopoto.
Moꞌko Mesias me,
moꞌko Tamusi ymuru me,
moꞌko ero nono tuꞌponaka oꞌtoto manombo me awairy samyikaje.”
Moro wara tykaꞌpo mero,
moꞌko Marta wytoꞌpo.
Moꞌko typity Maria koꞌmaꞌpo iꞌwa.
Ekapyn ta ikaꞌpo iꞌwa:
“Moꞌko amepanen nopyi.
Akoꞌmanon.”
Moro etaꞌpo mero tyꞌwa,
tarawone awomyꞌpo Iꞌwa tytotoꞌme.
Jesus moro aitopo taka noro oꞌmyꞌpa kynakon.
Moro Marta ꞌwa topotopombo po noro te Jesus kynakon.
Tarawone Maria awomyꞌpo tytotoꞌme.
Moro eneꞌpo ro moꞌkaron auty ꞌwa iwonumengary andyꞌmo opyꞌsan Simosu ꞌwa.
Irombo iwekenaꞌpo iꞌwaine.
Moro atunendopo ꞌwa itory ekanoꞌsatokon atamo.
Maria tundaꞌpo moro ipo Jesus waitopo ꞌwa.
Eneꞌpo mero tyꞌwa,
ipupuru po iwomaꞌpo.
Ikaꞌpo Iꞌwa:
“Jopoto,
ero po aweꞌiꞌpoto,
ypiry irombyꞌpa nairy.”
Maria wotamory,
moꞌkaron imaro opyꞌsan Simosu wotamory enapa eneꞌpo mero tyꞌwa,
Jesus worekamaꞌpo.
Kataꞌmato iweꞌiꞌpo.
Ikaꞌpo:
“Oje ko myton?”
Ikaꞌsan Iꞌwa:
“Jopoto,
eneko,
se.”
Jesus wotamoꞌpo.
Irombo moꞌkaron Simosu wykaꞌsan:
“Eneko.
Poto me typyna tywaije iꞌwa man.”
Amykon wykaꞌsan te:
“Moꞌko enupynymbo tanutanoꞌpo iꞌwa man.
Moꞌko Lasarus rombyry aꞌkotory taro te eꞌiꞌpa tywaije nan?”
Jesus worekamaꞌpo rapa.
Moro atunendopo ꞌwa itoꞌpo.
Topu atory moro atunendopo me kynakon.
Ipenary aputy me topu tyje kynakon.
Jesus wykaꞌpo:
“Moro ipenary aputy topu emimatoko.”
Irombo moꞌko irombyꞌpo enautymbo Marta wykaꞌpo Iꞌwa:
“Jopoto,
tykore terapa man moꞌko akepy.
Okupaꞌen kurita terapa moro irombyꞌpo man.”
Jesus wykaꞌpo iꞌwa:
“ ‘Tamusi amyikary jako oꞌwa,
poto me Tamusi wairy menetake’ ykaꞌpa weꞌi oꞌwa?”
Moro ipenary aputy topu emimaꞌpo iꞌwaine.
Irombo kawonaka Jesus woꞌpotyꞌpo.
Ikaꞌpo:
“Papa,
ajety sawongaje moro yꞌwa awepanamaꞌpo poko.
Penaro terapa moro yꞌwa awepanamary sukuꞌsa.
Moꞌkaron oꞌpoꞌtonon kariꞌna upuꞌsan me te moro wara wykaje.
Iwara ro moro oꞌwa yjemokyꞌpo amyikataꞌton.”
Moro wara tykaꞌpo wyino,
ikoꞌtaꞌpo imero:
“Lasarus,
epaꞌkako.”
Irombo moꞌko irombyꞌpo wepaꞌkaꞌpo.
Ainary,
ipupuru tyjasimemboꞌse kynakon kamisa ke.
Tuꞌmytyne enapa kynakon.
Irombo Jesus wykaꞌpo moꞌkaron kariꞌna ꞌwa:
“Ikarangatoko,
nytoꞌse me.”
Pyime moꞌkaron Maria ene opyꞌsan Simosu ꞌwa Jesus amyikaꞌpo,
moro inikapyꞌpo oty eneꞌpo mero tyꞌwaine.
Amykon wytoꞌsan te moꞌkaron Farise ꞌwa.
Moro Jesus nikapyꞌpo oty ekarityꞌpo iꞌwaine.
Irombo mero moꞌkaron Tamusi pokonokon jopotorykon wotaꞌnanopyꞌsan moꞌkaron Farise maro.
Aseꞌwa ikaꞌsan:
“Oꞌto ko kytaitaꞌton?
Pyime kapu wyinonokon otykon enepojan irombo moꞌko wokyry.
Ipoko eꞌiꞌpa kaꞌtaine,
paꞌporo kariꞌna kynamyikataꞌton.
Irombo moꞌkaron Rome ponokon kynoꞌtaꞌton moro kywaitoꞌkon pono Tamusi auty tororoka,
moꞌkaron kaꞌsakarykon Simosu utaꞌka enapa.”
Irombo oꞌwin amy aꞌsakarykon,
Kajafas,
moꞌko moro siriko ta moꞌkaron Tamusi pokonokon jopotory me kynakon inoro wykaꞌpo iꞌwaine:
“Onumengapoꞌpa mandon.
Anukutyꞌpa mandon moꞌkaron ero ponokon kariꞌna upuꞌpo me oꞌwin kariꞌna rombyry wairy iruꞌpa oꞌwanokon me.
Iwara ro paꞌporo moꞌkaron kaꞌsakarykon Simosu utapyꞌpa kynaitaꞌton.”
Tuwano me kapyn moro wara taurana man.
Moro siriko tano Tamusi pokonokon jopotory me te moro wara moro Tamusi auran tukuꞌpo iꞌwa man.
Moꞌkaron Simosu ꞌwano me Jesus rombyry man takariꞌse iꞌwa man,
moꞌkaron Simosu ꞌwano me roten kapyn,
moꞌkaron ataripapyꞌsan Tamusi yꞌmakon aꞌnanoꞌtoꞌme enapa te iꞌwa.
Morombo wyino ro iwory man poko iworupatoꞌkon kynakon.
Iro ke ro tone me noro kapyn Jesus wytopoꞌtopo kynakon moꞌkaron Simosu raꞌna.
Iwomimaꞌpo te moro iponomyn woꞌi esiꞌwonaka,
moro Efraim tatynen aitopo ꞌwa.
Moro po ro iweꞌiꞌpo moꞌkaron tynemeparykon maro.
Moꞌkaron Simosu ꞌwa moꞌko eratonomapotopombo onory ewaꞌmary tyse waty kynakon.
Pyime kariꞌna wonukuꞌsan tywaitoꞌkon wyino Jerusalem ꞌwa,
moꞌko eratonomapotopombo onory ewaꞌmary uwaporo Tamusi ꞌwano me tywekorokatoꞌkoꞌme.
Irombo Jesus upijatokon.
Moro Tamusi auty ta tywotaꞌnanopyꞌsan po aseꞌwa kyngatokon:
“One wara ko monumengaton?
Opyꞌpa kynaitan ero oty ewaꞌmary ꞌwa,
aine?”
Moꞌkaron Tamusi pokonokon jopotorykon,
moꞌkaron Farise enapa tyka kynatokon,
moꞌko oje Jesus wairy ukuꞌnen woꞌtoꞌme tyꞌwaine ekariꞌse,
moꞌko Jesus apyitoꞌme tyꞌwaine.